Bethulie-aanval: Dit gaan beter met bejaardes | Maroela Media
Dit gaan in die omstandighede goed met die bejaarde egpaar wat sowat twee weke gelede op hul plaas digby Bethulie in die Vrystaat oorval en beroof is.
Kallie (87) en Marcia (82) Kruger is die aand van 23 September op hul plaas deur twee mans oorrompel en aangerand. Die mans was met messe gewapen. Hulle het die bejaardes in hul slaapkamer ingewag, vasgebind en beveel om nie 'n geluid te maak nie.
Barbara Kruger, die egpaar se skoondogter, sê hulle vermoed die aanvallers het geweet daar is skaapskeerkontant in die huis en het ingebreek om dié geld te eis.
"Daar was toe ook nie eens baie kontant in die huis nie. Hulle was beslis agter die geld aan eerder as wat hulle daarop gerig was om hulle aan te rand," sê Barbara.
Die mans is die aand met twee vuurwapens, juwele en 'n onbekende bedrag geld vort. Hulle het met die egpaar se Toyota Hilux-bakkie weggejaag en dit in die dorp gelos.
Die twee mans, Luyanda Velaphi (34) en Poto Morolwa (32), is verlede Maandag in hegtenis geneem nadat die polisie inligting van gemeenskapslede ontvang het. Die polisie het al die gesteelde goedere teruggekry.
Hulle het vandag in die Bethulie-landdroshof verskyn en sal weer na verwagting die 12de Oktober in die hof verskyn om aansoek om borgtog te doen.
Barbara sê die egpaar sterk aan op die plaas. "Hulle boer weer voluit soos voorheen en dit gaan baie beter met hulle," vertel sy.